**Душанов законик**

Душанов законик ( у старим преписима се назива Закон благовјернаго цара Стефана) је, уз Законоправило Светог Саве, најважнији закон (устав) средњовековне Србије. Донет је на сабору властеле и црквених великодостојника, одржаном 1349. године у Скопљу, и допуњен је на сабору одржаном 1354. године у Серу.

Закон је усвојен са циљем да се српска држава уреди прописима који би важили за цело царство и подједнако за све поданике.

Првих 38 чланова посвећено је цркви, затим следе одредбе које се односе на повластице властеле и слободних људи и њихове дужности, a потом одредбе које говоре о обавезама зависног становништва, себара ( кметови ). У наставку долазе одредбе о судству, о казнама за различите врсте кривичних и других преступа.

Душанов законик је представљао потпуно уједињење српског и византијског правног поретка у читавој држави. Цар Душан је желео да са једне стране Закоником ојача централну власт и учврсти државу, а са друге стране да обузда захтеве српске велике властеле, која се у доба његових освајања прекомерно осилила и својим деловањем слабила државну власт. Детаљно су уређена права и обавезе појединих сталежа, као и односи међу сталежима, да би се на тај начин увео ред у држави.

**Преписи Душановог законика**

Иако је Душан убрзо после проглашења Законика умро ( 1355 ), a српска држава ускоро дошла под Османско царство ( 1459 ), Душанов законик је и даље у народу живео, што најбоље доказују многи преписи тог правног споменика све до 18. века.

Оригинал Душановог законика није сачуван, али постоји 24 преписа.

Најстарији препис ( вероватно најближи оригиналу ) потиче из Струге ( XIV век ). После њега следи препис из Призрена ( XV век ), који је најпознатији, а затим низ каснијих преписа који се садржином удаљавају од старијих. Преписи носе углавном имена по манастирима у којима су пронађени : хиландарски, студенички, бистрички, призренски, раковачки ...